Kaapse firma ding mee vir groot internasionale prys | Netwerk24
Deur Petrus Malherbe 19 Julie 2019 13:52
Joshin Raghubar, voorsitter van CiTi.
As finalis staan die Cape Innovation and Technology Initiative (CiTi) die kans om ruim prysgeld van $100 000 (sowat R1,39 miljoen) te ontvang.
CiTi ding mee teen drie ander ondernemings vanuit onderskeidelik die VSA, Indië en Sentraal-Amerika.
Die prys word deur die invloedryke McNulty-stigting geborg. Dit word jaarliks oorhandig aan ’n individu of onderneming wat “entrepreneuriese vernuf en kennis” gebruik in ’n poging om die wêreldwye uitdagings die hoof te bied.
CiTi bestuur verskeie opleidingsentrums in en om Kaapstad waar jong entrepreneurs en tegnoloë kan gaan aanklop vir indiensopleiding en blootstelling aan die bedryf.
Ná die program word hierdie jongmense ook uitgeplaas na gevestigde ondernemings.
As finalis vir die McNulty-prys, ontvang CiTi reeds $25 000.
Sou hulle wen, sal die totale prysgeld dus $125 000 beloop.
Die wenner word deur ’n paneel gekies wat bestaan uit die voormalige Amerikaanse minister van buitelandse sake, Madeleine Albright, en president van die Ford-stigting, Darren Walker.
Bill Gates en Richard Branson het ook al in die verlede op dié paneel gedien.
Afgesien van CiTi is Mothers out Front van die VSA, Milk Mantra van Indië en Vital Voices van Sentraal-Amerika ook op die kortlys.
Die wenner word in November op ’n geleentheid in New York aangekondig.
Sou CiTi wen, sal Joshin Raghubar, voorsitter, die prys namens die onderneming ontvang.
Meer oor: Entrepreneurs | Prys | Tegnologie
Metro hou Soweto-sone vir entrepreneurs oop